Hamilton bly bo ondanks twee rooi vlae | Maroela Media
Hamilton bly bo ondanks twee rooi vlae
Toe Formule Een-renne eers 'n paar weke gelede hervat is vanweë die Covid-19-pandemie, was daar vrese dat die eerste paar renne tot swak renbesluite van die jaers of selfs ongelukke kon lei omdat hulle so lank nie gejaag het nie.
Dalk was dit Sondag op Mugello blote toeval, maar die Toskaanse Formule Een Grand Prix moes twee keer ná lang onderbrekings hervat word om wrakstukke op te tel na 'n rits ongelukke en om die baanoppervlak te herstel.
Ongelukke is deel van die sportsoort, maar ai, soveel onderbrekings?
Vir die rekordboeke het Lewis Hamilton (Mercedes) sy 90ste loopbaanoorwinning behaal, met sy spanmaat, Valtteri Bottas, tweede, gevolg deur Alexander Albon (Red Bull), Daniel Ricciardo (Renault), Sergio Pérez jr. (Racing Point) en Lando Norris (McLaren).
Die veiligheidsmotor is reeds in die eerste rondte ontplooi ná 'n ongeluk waarby Max Verstappen en Romain Grosjean betrokke was.
(Foto: AP Photo/Luca Bruno, Pool)
Die eerste rooi vlag (om die ren tydelik te staak) is in die agste rondte gewaai ná 'n ongeluk (nogal in die pylvak) wat tot die einde van onder meer Antonio Giovinazzi, Kevin Magnussen en Nicholas Latifi se drome bygedra het.
Die tweede rooi vlag is met 12 rondtes oor gewaai nadat Lance Stroll 'n lekband opgedoen het en in die veiligheidsmuur vasgejaag het.
Sy enjin het begin brand toe dit opgehys is en dit het tot 'n tweede onderbreking gelei.
Op die ou einde het die ren weens die lang onbrekings 'n volle twee uur en 25 minute geduur.
Vir Mercedes was dit weer 'n vreugdevolle dag, maar vir Ferrari was sy 1 000ste F1-ren, op sy tuisbaan, 'n nagmerrie, want Charles Leclerc en Sebastian Vettel het onderskeidelik negende en tiende (uit slegs 12 jaers wat die ren voltooi het) geëindig.